ഒന്നര വര്ഷത്തിനു ശേഷം കുട്ടികള് സ്കൂളിലേക്ക് തൃശൂര്: ഒന്നര വര്ഷത്തിലേറെ നീണ്ട അടച്ചിടലിനു വിരാമമിട്ട് വിദ്യാലയങ്ങളില് ഇന്ന് അധ്യയനത്തിനു തുടക്കം. പകുതി കുട്ടികളെ പ്രവേശിപ്പിക്കും വിധമാണു ക്ലാസുകള് ക്രമീകരിച്ചിരിക്കുന്നത്. ഒരു ബഞ്ചില് രണ്ടു കുട്ടികള് വീതമായിരിക്കും ഇരിക്കുക. രാവിലെ 9.30 മുതല് ഉച്ചവരയെ ക്ലാസുകള് ഉണ്ടായിരിക്കൂ. എണ്ണത്തിനനുസരിച്ച് ഒന്നിടവിട്ട ദിവസങ്ങളിലാണു കുട്ടികള് സ്കൂളില് എത്തേണ്ടത്. കോവിഡ് പ്രതിരോധ പ്രവര്ത്തനത്തിന്റെ ഭാഗമായി കൈകഴുകുന്നതിനുള്ള സൗകര്യം സാനിറ്റൈസര്, ഊഷ്മാവ് അളക്കുന്നതിനുള്ള ഉപകരണം എന്നിവ സ്കൂളുകളില് സജ്ജീകരിച്ചിട്ടുണ്ട്. കൈകള് അണുവിമുക്കമാക്കി ഊഷ്മാവു പരിശോധിച്ച ശേഷമാകും വിദ്യാര്ഥികളെ പ്രവേശിപ്പിക്കുക. ആരോഗ്യപ്രവര്ത്തകരുടെയും പോലീസ് അധികാരികളുടെയും നന്പറുകള് വിദ്യാലയങ്ങളില് പ്രദര്ശിപ്പിക്കും. ഇന്നു മുതല് തന്നെ ഉച്ചഭക്ഷണ വിതരണ പരിപാടിയും ആരംഭിക്കും. വിദ്യാര്ഥികളില് കോവിഡ് ബാധിക്കാനുള്ള സാഹചര്യം ഇല്ലാതാക്കാന് അധ്യാപകര്ക്കും രക്ഷാകര്തൃസമിതികള്ക്കും ജില്ലാവികസന സമിതി പ്രത്യേക നിര്ദേശം നല്കി. കോവിഡ് മഹാമാരിയുടെ ഗൗരവം കുട്ടികളെ പറഞ്ഞു മനസിലാക്കാന് അധ്യാപകരോടു നിര്ദേശിച്ചിട്ടുണ്ട്. വിദ്യാര്ഥികളുടെ യാത്രാ സൗകര്യം ഉറപ്പുവരുത്താന് കെഎസ്ആര്ടിസിയുടെ ഗ്രാമവണ്ടി പദ്ധതി ജില്ലയില് നടപ്പാക്കിയിട്ടുണ്ട്.